Výzva Ministerstva pôdohospodárstva a rozvoja vidieka   
Slovenskej republiky na predkladanie žiadostí o udelenie   
povolenia na novú výsadbu viniča

**Ministerstvo pôdohospodárstva a rozvoja vidieka Slovenskej republiky** (ďalej len „ministerstvo“) **môže v roku 2016 udeliť povolenia na novú výsadbu viniča** (ďalej len „povolenie“) **na celkovej ploche 184,37 ha.** Táto plocha bola určená podľa čl. 63 ods. 1 nariadenia (EÚ) č. 1308/2013 ako 1 % vinohradníckej plochy na území Slovenskej republiky, ktorá bola vysadená viničom ku dňu 31. júla 2015.

Pri udeľovaní povolení v roku 2016 ministerstvo nebude uplatňovať osobitné kritériá   
podľa čl. 64 ods. 1 písm. a) až d) a ani podľa ods. 2 písm. a) až h) nariadenia (EÚ)   
č. 1308/2013.

Ak celková plocha, na ktorej budú oprávnení žiadatelia žiadať o udelenie povolenia presiahne 184,37 ha, ktoré má Slovenská republika v roku 2016 k dispozícii, ministerstvo ho každému oprávnenému žiadateľovi udelí len na ploche, ktorej veľkosť bude zodpovedať súčinu výmery požadovanej plochy, na ktorej možno povolenie udeliť a koeficientu krátenia, ktorý bude určený ako podiel čísla 184,37 a súhrnnej výmery celkovej plochy, na ktorej všetci oprávnení žiadatelia o udelenie povolení žiadajú a na ktorej ich zároveň možno udeliť.

**Oprávneným žiadateľom o povolenie je fyzická osoba alebo právnická osoba, ktorá svoju žiadosť o udelenie povolenia podala ministerstvu do 30. apríla 2016** a ktorej rozsah spôsobilosti na právne úkony podanie takejto žiadosti nevylučuje.

Povolenie možno udeliť na poľnohospodárskom pozemku alebo na jeho časti, ktorú je príslušný žiadateľ oprávnený užívať na účely výsadby viniča. **Žiadateľ teda musí byť vlastníkom tohto pozemku, jeho nájomcom alebo nájomcom požadovanej časti, prípadne vypožičiavateľom pozemku s užívacím právom zahŕňajúcim výsadbu viniča.**

Ak je žiadateľ vlastníkom pozemku, na ktorom žiada o udelenie povolenia, tak túto skutočnosť osvedčuje výpisom alebo kópiou z príslušného listu vlastníctva (ďalej len „LV“), prípadne listinnou podobou elektronického odpisu výpisu z LV. **Výpis alebo kópiu LV vyhotovuje okresný úrad a listinnú podobu elektronického odpisu výpisu z LV osvedčuje integrované obslužné miesto, pričom register prevádzkarní integrovaných obslužných miest je zverejnený na webovom sídle Ministerstva financií Slovenskej republiky. Informácie z webového sídla Úradu geodézie, kartografie a katastra Slovenskej republiky** ([www.katasterportal.sk](http://www.katasterportal.sk)) **však nie sú na účely konania o udelení povolenia dostatočné.**

Ak je žiadateľ len podielovým spoluvlastníkom pozemku, na ktorom žiada o udelenie povolenia, tak na účely udelenia povolenia potrebuje súhlas ostatných podielových spoluvlastníkov, ktorých súčet spoluvlastníckych podielov tvorí spolu s podielom žiadateľa nadpolovičnú väčšinu na podielovom spoluvlastníctve pozemku. **Ak má však žiadateľ viac ako 1/2 na podielovom spoluvlastníctve pozemku, tak súhlas ostatných spoluvlastníkov nepotrebuje.** **Súhlas ostatných spoluvlastníkov sa ministerstvu osvedčuje písomným vyhlásením, prípadne kópiou dohody o hospodárení s týmto spoločným pozemkom.**

Ak je žiadateľ nájomcom pozemku, na ktorom žiada o udelenie povolenia, tak túto skutočnosť osvedčuje výpisom alebo kópiou z LV prenajímateľa a kópiou príslušnej nájomnej zmluvy. Ak je tento prenajatý pozemok v podielovom spoluvlastníctve viacerých spoluvlastníkov, žiadateľ musí mať nájomnú zmluvu uzavretú s podielovými spoluvlastníkmi, ktorých súčet spoluvlastníckych podielov tvorí nadpolovičnú väčšinu na jeho podielovom spoluvlastníctve. **Nájomca k žiadosti o udelenie povolenia prikladá aj písomný súhlas vlastníka alebo písomný súhlas podielových spoluvlastníkov pozemku s výsadbou viniča, ak tento súhlas nevyplýva priamo z príslušnej zmluvy.**

**Povolenie na výsadbu je možné udeliť len na poľnohospodárskom pozemku, teda   
na pozemku evidovanom v katastri nehnuteľností** (ďalej len „kataster“) **ako orná pôda, chmeľnice, vinice, ovocné sady, záhrady alebo trvalé trávne porasty. Tento pozemok musí byť ďalej evidovaný v katastri ako parcela registra „C“ alebo ako parcela registra „E“, ktorého parcela bola ako parcela registra „C“ identifikovaná. Identifikáciu parcely vyhotovuje okresný úrad a táto identifikácia tvorí prílohu k žiadosti o povolenie, ak sa táto žiadosť vzťahuje na pozemok evidovaný v katastri ako parcela registra „E“.**

V žiadosti o udelenie povolenia žiadateľ uvádza

1. svoje meno, priezvisko, dátum narodenia a adresu trvalého pobytu, ak ide o fyzickú osobu – nepodnikateľa;
2. svoje meno, priezvisko, prípadne aj dodatok v obchodnom mene, adresu trvalého pobytu, prípadne aj miesto podnikania a identifikačné číslo organizácie, ak ide o fyzickú osobu – podnikateľa;
3. svoj názov, adresu sídla a identifikačné číslo organizácie, ak ide o právnickú osobu a
4. zoznam pozemkov, na ktorých žiada o udelenie povolenia, prípadne zoznam ich častí určených požadovanou výmerov. **Každý pozemok uvedený v žiadosti musí mať označenie parcelného čísla evidovaného v súbore popisných informácií, katastrálneho územia, v ktorom sa nachádza a evidencie ako parcela registra „C“ alebo parcela registra „E“, druhu pozemku a výmery pozemku. Namiesto zoznamu požadovaných pozemkov postačuje ich zreteľné označenie v príslušnom výpise alebo kópii z LV.**

**V žiadosti o udelenie povolenia je potrebné jasne uviesť, že žiadateľ žiada o udelenie povolenia na novú výsadbu viniča.**

Žiadosť o povolenie na novú výsadbu viniča sa predkladá osobne v podateľni Ministerstva pôdohospodárstva a rozvoja vidieka SR alebo zasiela poštou na adresu **Ministerstvo pôdohospodárstva a rozvoja vidieka SR, sekcia poľnohospodárstva, odbor rastlinnej výroby, Dobrovičova ul. č. 12, 812 66 Bratislava.**

Bližšie informácie o spôsobe udelenia povolenia na novú výsadbu viniča je možné získať priamo na odbore rastlinnej výroby Ministerstva pôdohospodárstva a rozvoja vidieka SR,   
č. tel. 02/59 266 368, 02/59 266 349.

V Bratislave, 29. 02. 2016

Ing. Ján Vajs

generálny riaditeľ

sekcie poľnohospodárstva